தன் மனைவி தன்னைவிட்டு வேறு ஆடவரை நாடிப்போவாள் என்பது ஓசியாவுக்குத் தேவனால் உரைக்கப்பட்டது. இது ஓசியாவை எவ்வளவாகப் பாதித்திருக்கும்! ஒரு எபிரெய வாலிபனோ, எந்தவொரு வாலிபனோ, தனக்கு உண்மையில்லாதிருப்பாள் என்று தெரிந்துகொண்ட பின்பும், அதே பெண்ணை விவாகம் செய்வானா? எவனும் விரும்பமாட்டான்; ஆனால், ஓசியா தேவனுடைய சத்தத்துக்குக் கீழ்ப்படிந்து அதையே செய்தான். பழைய ஏற்பாட்டுத் தீர்க்கதரிசிகளின் மேன்மையே இதுதான். தமது மக்களுக்கும், அவர்களுக்கூடாக முழு உலகுக்கும் கொடுக்கவேண்டிய செய்தியை, முதலாவது தமது மக்களிடமே வெளிப்படுத்தினார் தேவன். எகிப்திலிருந்து மீட்கப்பட்ட ஜனத்துடன் தேவன் உடன்படிக்கை செய்துகொண்ட ஆரம்ப காலத்தில், அவர்கள் தேவனுக்கு உண்மையுள்ளவர்களாக இருந்திருக்கிறார்கள். “..வனாந்திரத்திலே நீ என்னைப் பின்பற்றி வந்த உன் இளவயதின் பக்தியையும், நீ வாழ்க்கைப்பட்டபோது உனக்கிருந்த நேசத்தையும் நினைத்திருக்கிறேன்” (எரேமியா 2:2) என்றார் கர்த்தர். இப்படிப்பட்ட ஜனம், தம்மைவிட்டுப் பாகாலிடமும், அந்நிய ஜாதியிடமும் சோரம் போகும் என்று அவருக்குத் தெரியாதா என்ன? ஆனாலும், திரும்பவும் அவர்களைச் சேர்த்துக் கொள்வதாக உறுதியளித்தார். இவை அத்தனையையும் தீர்க்கதரிசி தன் வாழ்வினூடாக மக்களுக்கு வெளிப்படுத்த வேண்டியிருந்தது. அதற்காக ஓசியா தன் வாழ்வையே அர்ப்பணம் செய்து கீழ்ப்படிந்தார்.